  Майя Бывальцева Йӧскалык лыдӟиськонниез выльдонъя выль ӵектос азьзэ воштытэк кельтыны, 5–6 этажъем книгавозённи пуктыны но лулчеберетъя центр радъяны луонлык сётоз. Иворъёсъя «Удмуртия» агентстволы со сярысь ивортӥз элькунысь лулчеберетъя но туризмъя министр Владимир Соловьёв. Тодэ вайытом,  тылпу кысӥсьёслэн куремзыя Удмуртиысь Йӧскалык лыдӟиськонни 2011-тӥ арын ворсамын вал. 2018-тӥ арын юртлы 100 ар тырмоз. Эскерисьёслэн верамзыя, отын липетэз зол вия, соин ик книгаосты возьыны но лыдӟисьёсты кутыны уг яра. Объект тодмо конструкторлэсь Михаил Калашниковлэсь 100 аръем юбилейзэ пусйыны дасяськон радлыке пыртэмын. Азьвыл ӵектосъя 9 этажъем книгавозённи пуктыны чакламын вал. «Ӵектос дась, со кельше лыдӟиськонниын ужасьёслы, милемлы, Лэсьтӥськонъя министерстволы. Нырысь-валысь кенешонъёс ортчытэмын Удмуртилэн тӧроез дорын. Валтӥсез, выльдон улсын ми юртлэсь архитектурая вылтуссэ утёмы. Азьыз воштӥськытэк кылёз, кылдозы ватсаса интыос, отчы вань фондъёсты пыртыны луоз, али соос Ижкарысь 6 пӧртэм объектъёсы «пазьгиськемын». Люкетъёсыз пумысен кенешонъёс азьланьтӥськон на, но нырысь чакланъёъся 5–6 этаж луоз. Отын ик чакламын луоз актовой зал но кафе — со туннэ нуналлэн куронъёсыз. Милям потэ, со книгалэн храмез гинэ ӧвӧл, лулчеберетъя центр мед луоз, отын котырес ӝӧкъёс, кылбурчиосын но гожъясьёсын пумиськонъёс, асьме авторъёслэн книгаосынызы тодматонъёс ортчытъяськозы, нылпиослы залъёс мед луозы, отын семьяосын шутэтскон но лыдӟиськон радъяськоз», — вераз Владимир Соловьёв. Солэн кылъёсызъя, ӵектосэз лэсьтӥсьёс коньдонлэсь быдӟалазэ шӧдскымон кулэстыны быгатӥзы, али вераськон мынэ 500 миллион манет сярысь. Кылем арняе Удмуртилэн тӧроез Россиысь вице-премьерен Ольга Голодецен пумиськылӥз, вераськон лыдӟиськоннилы федерал коньдэтысь коньдон висъян сярысь но мынӥз. 20-тӥ инвожое журналистъёслы со сярысь вераз Александр Соловьёв. Йӧскалык лыдӟиськонниез выльдыны коньдонэз элькун 2018-тӥ арын басьтыны оске, ватсаз Удмуртиысь лулчеберетъя но туризмъя министр. Али юртэз толлы дасяськон улсын ворсаны коньдон утчало. Ӵектосэз юнматэм бере трос дыр кулэ луоз на вань кулэ ужкагазъёсты дасян но федерал экспертизаез ортчон понна. Тегъёс: Лулчеберет лыдӟиськонни Удмуртия АлександрСоловьёв ВладимирСоловьёв  